Primirje u trgovinskom ratu poslije susreta Trumpa i Šija 
Dvije najveće svjetske ekonomije postigle su dogovor o manjem primirju u aktuelnom trgovinskom ratu poslije sastanka predsjednika SAD i Kine Donalda Trumpa i Ši Đinpinga po završetku samita G20.
Trump je novinarima, na putu u Sjedinjene Države, rekao da je dogovor sa Šijem "jedan od najvećih sporazuma ikada postignutih i da će imati nevjerovatno pozitivan uticaj na poljoprivredu, industrijske proizvode i kompjutere". Trump se saglasio da zadrži tarife na kineske proizvode u vrijednosti od 200 milijardi dolara na 10 odsto umesto najavljenog povećanja na 25 odsto od prvog januara, navodi se u saopštenju Bijele kuće. “Kina će kupiti veoma značajnu količinu poljoprivrednih, energetskih, industrijskih i drugih proizvoda iz Sjedinjenih Država da bi se smanjio trgovinski debalans između dvije zemlje. Kina se saglasila da odmah počne da kupuje poljoprivredne proizvode od naših farmera", saopštila je portparolka Bijele kuće Trump i Ši takođe su se saglasili da "odmah počnu pregovore o strukturnim promjenama kada je riječ o zaštiti intelektualne svojine, ne-carinskim barijerama, cyber upadima i krađi, uslugama i poljoprivredi. "Obje strane su se saglasile da će uložiti napore da postignu dogovor u narednih 90 dana. Ako na kraju tog perioda, ne budu mogle da postignu sporazum, tarife će biti podignute sa 10 na 25 odsto", istakla je Sanders. Kineski šef diplomatije potvrdio je da će dvije zemlje da intenziviraju pregovore. Vijest o dogovoru SAD i Kine vjerovatno će pozitivno uticati na globalna tržišta koja su trpjela posljedice zbog trgovinskog rata. Trump je tokom večere sa Šijem rekao da su odnosi sa kineskim predsjednikom "izuzetni" i dodao da "ćemo vjerovatno postići nešto dobro za Kinu i za Sjedinjene Države". Kineski predsjednik je primjetio da je "prošlo dugo vremena od prethodnog susreta i da se izdešavalo mnogo stvari". “Samo našom saradnjom možemo da djelujemo u interesu svjetskog mira i prosperiteta", naglasio je Ši.